Oinsteig

Oinsteig (hochdeitsch: Allentsteig) is a Stodgmoa mid 1875 Eiwohna (Staund 1. Jänna 2017), de si im Beziak Zwedl in Niedaöstareich befindt. Bekaunnt is Oinsteig vor Oim durchn Truppnübungsploz Oinsteig.

 Eadkundn 
Oinsteig befindt si im Woidviadl, des wos wiedarum in Niedaöstareich is. Vo da 71,41 Quadratkilometa große Flächn san 35,04% Woid.

 Log 
D Gmoa liegt in da Mittn vom Woidviadl auf ana Seehechn vo 550 Meta. Zu da Bezirkshauptstodt sans 15 Kilometa Luftlinie, waun ma auf da Stroß foat sans owa 21 Kilometa. De Luftlinie zua Laundeshauptstodt St. Pödn is 60 Kilometa laung und de noch Wean 95 Kilometa.

 Gliedarung 
D Stodgmoa besteht aus Oinsteig und 14 Katastralgmoana, davo san owa nurmehr 4 bewohnt.
 Bernschlog (friacha a eigene Gmoa mit Zwinzn)
 Zwinzn
 Thaua
 Roasboch
De aundan san do gwen wo heite da Truppnübungsploz is und drum wohnt do kana mea:
 Wuamboch
 Diadreichs
 Edlboch
 Großpoppn
 Klahoslboch
 Klakoarods
 Maunnshoim
 Rausmaunns
 Schlagles
 Stoaboch

 Gschicht 
De ödastn Beweise, de ma vo Oinsteig ois Siedlung hod, san ausn Middloita. Do hot da Koal da Große Fraunkn ausiedln lossn. Des Gebiet  um Oinsteig is vo de Babnberga aun de Kuenringa vaschenkt woan, de do daun a Buag und um 1430 des Schloss Oinsteig baut haum.

Da Oatsnaum kummt ausm illyrischn dujay (fia "rauschnd") und hod si im Lauf vo da Zeid üwa Tygia, Tigin und Thige zu Stige umgwaundlt. 1212 woa da Naum Adeloldstige und um 1700 woas daun scho Oinsteig (Allentsteig).

Ba Oinsteig is a a Teu vom Hitla seine Voafoahn hea. Damit seine Wuazln geheim bleim, is nochm Aunschluss vo Östareich auns Deitsche Reich a Teu vo da Gmoa umgsiedlt woan und da Truppnübungsploz is entstaundn.